Vitas

**Vitali Vladasovitsj Gratsjev** (Russysk: Виталий Владасович Грачёв; Oekraynsk: Віталій Владасович Грачов, , Daugavpils, Letlân, 19 febrewaris 1979), better bekend ûnder syn ferkoarte foarnamme **Vitas** (Russysk: Витас), is in Russysk-Oekraynske popsjonger (bariton, falset). Hy is boppedat komponist, akteur en modeûntwerper. As artyst fertsjintwurdiget er troch techno en klassyk beynfloede popmuzyk.  

Vitas waard yn 'e iere jierren 2000 yn Ruslân en East-Europeeske lannen bekend en hie letter sûnt 2006 ek in soad súkses yn Aazje. Hy wûn in soad ûnderskiedingen, naam diel oan Russyske en Europeeske festivals en song tegearre mei Demis Roussos en Lucio Dalla.

Bûten Ruslân en Aazje krige er yn 'e jierren 2010 fral op it ynternet bekendheid mei wurk as "Opera #2" en "The 7th Element" (beide fan syn album "Philosophy of Miracle" út 2001) en "Smile!" (fan syn album mei deselde namme út 2002). 

## Libben
Vitali Vladasovitsj Gratsjev waard yn Daugavpils út Russyske âlders berne yn 'e doetiidske Sovjet-Uny en grutbrocht yn Odessa. Syn heit wie muzikant en syn mem in kostúm-ûntwerper. Vitali's heit hie Litousk-joadske woartels, wylst syn mem Russysk wie. Al gau nei de berte fan harren soan ferhûzen hja nei Odessa. Dêr makke Vitali syn middelbere skoalle ôf. Vitali hie al ier niget oan muzyk en syn pake learde him yn 'e âldens fan fiif te spyljen op 'e akkordeon. Letter sei er dat er al 1000 lieten skreaun hie doe't er tolve wie. Hy besocht in artistike oplieding en waard as jonge al yn ferskillende teäterproduksjes ynset.   

As teener keas er de namme Vitas om't er syn eigen namme te lang fûn. Mei't er 21 waard gyng er mei syn takomstige frou Svetlana nei Moskou. Dêr wennen se ynearsten yn earmoede tegearre, oant Vitas bekend waard om syn muzyk.     

## Wurkpaad
Om 't Vitali gjin tagong krige ta in muzykoplieding yn Odessa en syn heit en mem de sinten net hiene om him nei in priveeskoalle te stjoeren, begûn Vitali as artyst yn nachtklubs te wurkjen. Dêrnjonken fertsjinne er wat by troch op strjitte bôle te ferkeapjen en him út te lienen as fotograaf. Ek wurke er as akteur yn in eksperimenteel teäter. Hy woe graach yn 1997 mei syn lieten meidwaan oan it muzykfestival Chervona rûta, mar waard wegere om't syn repertoire Russysktalich wie. De regionale stjoerder "Elan" makke yn 1999 doe in muzykfideo foar syn liet "Opera #1".      

It wie de produsint en manager Sergej Nikolajevitsj Pûdovkin, dy't him yn it teäter ûntduts en frege oft er nei Moskou komme woe. Pûdovkin hie doe noch net syn stim heart. Vitali reizge in wike letter mei syn faam Svetlana fan Odessa nei Moskou. 

Om jild te fertsjinjen wurke Vitas by de Russyske jongereinstjoerder TV-6. Hy naam ek in opfallende fideoklip op foar "Opera #2", dêr't er himsels as in eksintrike iensume man yn in tobbe delsette en neaken akkordeon spile. De klip gie desimber 2000 yn premjêre en de man mei syn ûngewoan hege, krêftige en opfallende falsetstim krige in soad publyk omtinken.

It earste studioalbum "Philosophy of Miracle" waard yn 2001 útbrocht. Ek begûn Vitali dat jier mei de earste grutte toer troch Ruslân, folge troch optredens yn Chicago (23 maart) en New York (24 maart). Op 29 maart 2002 wie syn earste optreden yn it útferkochte Steatspaleis fan it Kremlyn, kompleet mei eftergrûnkoar en in tradisjoneel orkest. Hy skreau dêrmei skiednis as jongste artyst dy 't dêr as solist in foarstelling joech.

Syn twadde soloprogramma "The Songs of My Mother" waard opdroegen oan syn mem, dy't yn 2001 ferstoar. Vitas hie it dêr slim mei te krijen en hy koe hast in jier lang net wurkje, sjonge en dûnsje. Nei oanlieding fan har dea waarden twa albums útjûn. Op it album "The Songs of My Mother" stiene bekende, tradisjonele Russyske lieten, wylst op it album "Mama" nûmers stiene dy't troch him sels of foar him komponearre wiene. Tsjin de ein fan 2002 krige Vitas in útnoeging fan Lucio Dalla, de komponist fan "Caruso", om dat liet mei him yn it Steatspaleis fan it Kremlyn te sjongen. 

Fan maart 2003 oant febrewaris 2007 joech er 264 konserten yn Ruslân, Austraalje, de Feriene Steaten, Kanada, Israel, Dútslân, Kazachstan, de Baltyske Steaten, Georgje, Tadzjikistan, Oekraïne en Wyt-Ruslân. Njonken syn sjongkarriêre spile er ek yn in misdaadsearje, dêr't er de popsjonger spile mei in ûngewoan hege stim. Hy spile ek noch in rol yn in komedy.  

Yn juny 2006 waard Vitas troch China Central Television útnoege om oan it programma "The Year of Russia" yn Peking diel te nimmen, dêr't er syn hits "Star" en "Opera #2" song. Dat betsjutte it begjin fan syn populêrens yn Sina. 

Vitas tekene yn 2007 in kontrakt mei it Amerikaanske label Gemini Sun Records, dy't it album "Audio Visual Connect Series" as CD en DVD útjoech. Yn 2008 brocht Vita "Light of A New Day" út, in nûmer fan 40 minuten mei net-lyryske fokalisaasje en ynstrumintaasje. 

Yntusken wie Vitas sa populêr yn Sina, dat er op 9 augustus 2008 yn Qingdao syn nûmer "Opera #1" mocht útfiere by de iepeningsseremoanje foar de wettersporten op 'e Olympyske Simmerspullen dat jier. Vitas spile ek de rol fan Gude yn 'e Sineeske film Hua Mulan, dy't op 16 novimber 2009 yn Peking yn premjêre gie. Ek naam er muzyk op foar de soundtrack fan 'e film. Ek yn 'e jierren dêrnei soe er noch in pear kear yn Sineeske filmproduksjes spylje, wylst er yn 2013 troch Dútslân toerde.  

Syn 20-jierrich jubileum as artyst fierde Vitas troch yn 2019 in nije konsertrige te jaan. Hy wurke mei de Australyske DJ en produsint Timmy Trumpet gear mei it liet "The King" foar in optreden op it festival Tomorrowland yn Belgje. Tegearre presintearren hja in nij remix fan "The 7th Element" en in mienskiplik nûmer op it tema "Yn 'e Hal fan 'e Berchkening" fan Edvard Grieg. It fyftjinde album "Bit Bombit" kaam yn 2019 út.

De Covid-19 pandemy makke in ein oan it toeren fan Vitas en dêrnei die er foar in skoft allinne noch optredens yn Ruslân. Sûnt maart 2022 loek er him út de publisiteit werom om him allinne oan syn famylje te wijen.

## Privee
Vitali hat sawol in Oekraynsk as in Russysk paspoart. Hy is troud mei Svetlana Grankovska yn 2006 yn Odessa. Hja krigen yn 2008 in dochter, yn 2015 in soan en yn 2021 wer in dochter.  
HY hat selden interviews jûn, itjinge fral te meitsjen hie mei syn producer Pûdovkin. Nei 2010 waard Vitas mear iepen nei de parse en yn jannewaris 2012 wie der foar it earst in lang interview mei in Russysk praatprogramma. Ek kaam it publyk doe foar it earst yn 'e kunde mei syn frou en dochter.

## Diskografy
### Studio albums

### [[Single (muzyk)|Singles]] en [[Extended play|EP's]]

### DVDs

## Filmografy